Cousas - Wikipedia

# Cousas

### Na Galipedia, a wikipedia en galego.

Obra de Castelao, publicada en dúas partes (1926 e 1929) que é unha transcendente interpretación de Galicia, unha exploración da súa problemática socio-económica mediante o desfile de marxinados: anciás abandonadas, xentes sumidas na miseria, cegos,....

A obra iníciase coa introdución "A carón da natureza", introdución que lle serve ó autor para manifestar que empregou a literatura como canle de expresión debido á necesidade de comunicar mensaxes que a pintura non pode expresar.

Cada cousa está composta por un texto e unha ilustración complementaria que acadan o fondo dramático dos sucesos desenvolvidos. O texto achega brevemente asuntos, polo xeral de ambiente labrego ou mariñeiro, de temática variada, sintéticos, comprimidos mediante unha técnica semellante á que Castelao emprega nos seus debuxos: trazos firmes e limpos que denotan o obxecto que se achega en primeiro plano, mentres que o resto da información é pura connotación, suxerencia.

A fórmula empregada por Castelao nesta súa obra é moi orixinal, un novo xénero que supera a linde do exclusivamente literario para, con axuda da imaxe, narrar acontecementos en que se ven inseridos diferentes personaxes cun coidado especialísimo da frase e da plabra, a cal acada por veces un inusitado lirismo. A cousa é a manifestación máis completa do estilo de Castelao, é en si mesma un estilema pois está presente en toda a súa narrativa, ata o punto de podermos explicar a estrutura de Un ollo de vidro, Retrincos ou Os dous de sempre como unha compilación de cousas.

Traído desde "http://gl.wikipedia.org../../../c/o/u/Cousas.html"

Categoría: Literatura galega

##### Views

- Artigo
- Discusión
- Revisión actual

##### Procura